open-index/open-wikipedia-markdown huggingface dataset:
ויליאם פייג'

**ויליאם פייג**' (באנגלית: **William Page**; 3 בינואר 1811 – 1 באוקטובר 1885) היה צייר ואמן פורטרטים אמריקאי.

## ביוגרפיה
פייג' נולד בעיר אולבני והגיע לניו יורק עם הוריו בגיל תשע, ובשנת 1822 קיבל פרס מהמכון האמריקני עבור רישום בדיו. בגיל 14 החל ללמוד משפטים במשרדו של פרדריק דה פייסטר, אותו עזב עד מהרה כדי להיכנס לסטודיו של ג'יימס הרינג, ותוך פחות משנה הפך לתלמידו של סמואל מורס, דרכו גם נרשם לאקדמיה הלאומית לעיצוב. ציוריו בשיעור העתיקות באקדמיה הלאומית זיכו אותו במדליית הכסף, אך לאחר שהצטרף לכנסייה הפרסביטריאנית, הוא החליט ללמוד דת. במשך שנתיים משנת 1828 הוא למד תאולוגיה בסמינר התאולוגי של אנדובר ובמכללת אמהרסט, שבסיומה חזר לאמנות.

לאחר שצייר דיוקנאות באלבני במשך שנה, נסע לניו יורק, שם ביצע ציור של ויליאם מרסי וג'ון קווינסי אדמס. בשנת 1836 הוא נבחר לאקדמאי (והיה נשיא האקדמיה הלאומית משנת 1871 עד 1873). בסביבות 1844 עבר לבוסטון, אך בשנת 1847 שב לניו יורק לשהייה של שנתיים.

פייג' נסע לאיטליה, שם התגורר במשך אחת עשרה שנים בפירנצה וברומא, וחזר לניו יורק בשנת 1860. בזמן שהיה באיטליה, צייר את דיוקנותיהם של רוברט ואליזבת' בראונינג ואנגלים ואמריקאים ידועים אחרים. הוא גם ניצל הזדמנות ללמוד את עבודותיהם של הציירים הגדולים, בעיקר טיציאן, אותו העריץ וניסה לחקות, ושאת דרך הציור שלו הוא קיווה לגלות. העותקים שהוא ביצע מציוריו של טיציאן היו מדהימים, עד שאחד מהם נתפס על ידי שלטונות פלורנטין מתוך אמונה שזהו המקור. הוא היה גם חבר של ויליאם ווטמור סטורי ושל ג'יימס ראסל לואל, שהקדיש לו את אוסף השירים הראשון שלו בשנת 1843.

הוא נפטר בשנת 1885, בן 74 בסטטן איילנד.

אף על פי שזכה לשבחים כאמן משנות ה-30 של המאה ה-19 ועד לשנות ה-60 של המאה ה-19, המוניטין של פייג' דעך בשלב החיים המאוחרים שלו, מכיוון ששינה את סגנונו בתדירות גבוהה ובמיוחד, משום ששיטת הציור שלו גרמה במהרה לחלק ניכר מעבודותיו להתכהות יתר על המידה.

## יצירתו
באיטליה הוא צייר את "ונוס", "משה ואהרון על הר חורב", "בכחוס התינוק" ו"הבריחה למצרים". עבודתו כוללת גם דיוקן באורך מלא של האדמירל דייוויד פרגוט, "המשפחה הקדושה" (1837, באתנאום בבוסטון). ו"הסוחרים הצעירים "(באקדמיה לאמנויות יפות בפנסילבניה בפילדלפיה). בשנת 1870 הציג פייג' דיוקן ראש של ישו שמשך תשומת לב רבה ויצר מחלוקות רבות. ציורים אחרים כוללים: "הראיון האחרון" (1838), "רות ונעמי" ו"קופידון" (1880).

ב־1874 ערך פייג' ביקור שני באירופה, במטרה לחקור את מסכת המוות כביכול של לודוויג בקר של ויליאם שייקספיר שנשתמרה בגרמניה, ובשובו ביצע כמה דיוקנאות של שייקספיר (1874–1878).

הוא המציא שיטה גאומטרית חדשה למדידת דמות האדם (1860), והמציא פטנטים ושיפורים שונים בסירות ובתותחים.

## גלריה


File:'The Young Merchants' by William Page, 1842.JPG | סוחרים צעירים
File:Cupid and Psyche by William Page.jpg | קופידון ופסיכה

File:Self portrait by William Page.jpg | דיוקן עצמי
File:Mrs William Page by William Page.jpg | אשת הצייר
File:Portrait of Shakespeare (Page, 1873).jpg | דיוקן של שקספיר



## קישורים חיצוניים

* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:אולבני: אישים
קטגוריה:ציירים אמריקאים
קטגוריה:ממציאים אמריקאים
קטגוריה:אמריקאים שנולדו ב-1811
קטגוריה:אמריקאים שנפטרו ב-1885
ליר (עיר)

**ליר** (בפלמית: **Lier**) היא עיר ומועצה מקומית במחוז אנטוורפן, באזור פלנדריה שבבלגיה.
## היסטוריה
עדויות על העיר קיימות עוד במאה ה-7 כאשר קשוד נוצרי גומרוס פעל בעיר. בשנת 1194 היישוב קיבל זכויות אופידום ובשנת 1212 זכויות מוניציפליות.

העיר התפתחה עם הזמן. לאחר תחילת מלחמת העולם השנייה, המלך אלברט ביחד עם פיקוד העליון של הצבא עבר לעיר לתקופה מסוימת, עד שעברו ללונדון. במהלך המלחמה העיר ספגה מאש תותחים גרמנים ומרכז העיר נחרב. כל הבניינים בעיר העתיקה הם למעשה שחזור בניינים שנבנו מחדש לאחר סיום הקרבות.

בעיר ממוקם מתחם הבגינאז'ים הפלמיים שנבנה במהלך המאה ה-17 ובשנת 1998 קיבל הכרה כאתר מורשת עולמית.

## גלריה

קובץ::Lier_Sint-Jacobskapel_of_Spaanse_Kapel.jpg|כיכר ראשית
קובץ:Lier_Begijnhof_1.JPG|שער העיר
קובץ:Lier_Zimmertoren_1.jpg|מגדל שמירה עם שעון
קובץ:Lier_Vismarkt1.JPG|כנסיית גומרוס


## קישורים חיצוניים

* 

* 

קטגוריה:פלנדריה: ערים
סמל העיר באר יעקב

**סמל העיר באר יעקב**, סמלה הרשמי של העיר באר יעקב, אומץ ב-13 בנובמבר 1958.

## תיאור הסמל
הסמל מורכב ממגן מעוגל החצוי לשנים על ידי שיבולת חיטה באלכסון. בחציו העליון ציור של שדה ירוק על רקע כחול ובראש הסמל שם המועצה. בחציו התחתון איור של עץ תפוז כסמל לענף הפרדסנות שהיה רוב הגידול החקלאי במועצה ובאר, שמסמלת את הבאר הרומית הקדומה בשטח המועצה שנחפרה מחדש עם הקמתה למציאת מים, שניהם על רקע כתום. הסמל מאפיין את אופיו החקלאי של היישוב שנוסד כמושבה ב-1907.

### סמליל
לעיר סמליל מודרני שבשימוש בחלק מפרסומיה, הסמליל מורכב מפסים, עיגולים וצורות בית מגורים בצבעי כתום, ירוק, ורוד וכחול היוצרים ביחד צורה של לב. השילוב בין פסים ארוכים ובתים קטנים מסמל את התפתחות היישוב, עם הקמת מגדלי מגורים לצד בתים צמודי קרקע, ואת שאיפתה להפוך לעיר. צורת הלב מסמלת את החיבור בין הוותיק לחדש ואת היישוב עצמו כיישוב "חם, מחבק ומכיל" לתושביו ולמשפחות החדשות שעוברות אליו. בתחתית הסמל שם המועצה בכחול לצד סמל המועצה הישן והמוטו החדש "חזון • תנופה • בית":
* חזון - חזונה של המועצה להפך ל"פנינת השפלה", עיר מבוקשת ומודרנית באזור.
* תנופה - מסמל את תנופת הבינוי המהירה במועצה, המתוככנת בתוכנית המתאר שאושרה ב-2020, במסגרתה צפויים להיבנות 27,000 יחידות דיור, 2 פארקים ואצטדיון כדורגל עירוני, והעיר תגדל בכ-85,000 תושבים.
* בית - שמירתה של המועצה על צביונה הקהילתי.

### סמליל שנת ה-100
200px|ממוזער|שמאל|סמליל שנת ה-100 של המועצה
סמל שהיה בשימוש ב-2007, שנת ה-100 ליישוב, הסמל מורכב מהמספר 100, כאשר בספרת ה-0 הימנית נמצא סמלה של המועצה, ומתחתיו שנת הייסוד, 1907, ושנת המאה. ספרת ה-0 השמאלית צבוע בירוק כסמל לעתיד, וממנה צומחת שיבולי חיטה, כסמל לעבר. בתחתית הסמל שם המועצה והמוטו "פנינת השפלה".

## היסטוריה
ב-2007 אושר סמליל מיוחד לכבוד שנת ה-100 של היישוב, שכלל את סמל היישוב הקיים. ב-2020 במסגרת תהליך מיתוג מחדש שבוצע עקב אישור תוכנית המתאר של המועצה, שצפויה להפך לעיר עם השלמתה, עוצב ואומץ סמליל ממותג חדש.

## הערות שוליים

באר יעקב
קטגוריה:באר יעקב
יוהאן גוסטב רנאט

ממוזער|אחת מהמפות של רנאט של ג'ונגאר
**יוהאן גוסטב רנאט** (בשוודית: **Johan Gustaf Renat**; 1682 – 1744) היה חייל וקרטוגרף יהודי-שוודי. הוא ידוע בעיקר בתפקידו בהבאת מפות מפורטות של מרכז אסיה לאירופה לאחר קרוב לשני עשורים בשבי הרוסי.

## ביוגרפיה

### קריירה מוקדמת ושבי רוסי
רנאט היה בנם של מהגרים יהודים הולנדים לשוודיה, שזכו באזרחות שוודית בשנת 1681, שנה לפני לידתו.

במהלך המלחמה הצפונית הגדולה נגד רוסיה, הוא שירת בצבאו של קרל ה־12 כקצין (*styckjunkare*) בתותחנים. הוא נלקח בשבי לאחר קרב פולטבה בשנת 1709. בשנת 1711 נשלח לטובולסק שם הוחזקו קצינים שוודים רבים כאסירי מלחמה. הוא נכנס לשירות הרוסי בתנאי שלא יילחם נגד שוודיה. רנאט עזר ביצירת מפות של סיביר עבור ממשלת רוסיה.

בשנת 1716 השתתפו רנאט ושבויי מלחמה שוודים אחרים במסע של איוון בוחהולץ לחקור את מרבצי הזהב סביב אגם יאמיש על נהר אירטיש. המשלחת נפלה למטרה של כוח ג'ונגארי, ורנאט שהה בשבע עשרה השנים הבאות בשבי הג'ונגאר.

### שבי ג'ונגארי וחזרה לשוודיה
בחאנות ג'ונגאר, רנאט עזר חאנים צוואנג רבטאן וגלדן צרן לארגן את המערכות שלהם נגד צ'ינג במרכז אסיה. בין היתר הוא ארגן גדוד ארטילרי ועזר בחימוש תותחים.

רנאט פגשה גם אישה שוודית שהייתה גם היא שבויה. זו היה בריגיטה שרזנפלדט, שמוצאה מסקונה. אלמנה פעמיים היא התחתנה עם אסיר גרמני שהצטרף לשירות רוסי ונשלח לסיביר. השיירה שלהם נתפסה על ידי שודדי ג'ונגאר בשנת 1716, שהרגו את בעלה. בהמשך התחתנה עם רנת.

בשנת 1733 הורשו רנאט ואשתו לעזוב. הם חזרו בשנה שלאחר מכן לסטוקהולם, בליווי ארבע משרתות מג'ונגאר, שהוטבלו כשהגיעו לשוודיה. משפחתו של רנאט קנתה בית בגמלה סטאן שם התיישבה. בשנת 1739 הועלה רנאט לדרגת קפטן בצבא השוודי. באותה שנה הוא נישא בשנית לתעשיינית אליזבט פריץ.

## מפות מרכז אסיה
רנאט הביא לשוודיה שתי מפות מפורטות של מרכז אסיה. אך מפות אלה הושארו באפלוליות יחסית במשך שנים רבות. בשנת 1878 התגלו עותקים של המפות על ידי הסופר השוודי אוגוסט סטרינדברג, אז עוזר ספרן בספרייה המלכותית השוודית. הוא נתן חסות לפרסומם מחדש ברוסיה בשנת 1881. עשור לאחר מכן התגלה המקור בספרייה של אוניברסיטת אופסלה, שם הם עדיין מוחזקים.

## ראו גם
* טובול (סרט)

## ביבליוגרפיה

* Renat, Johan Gustaf. Carte de la Dzoungarie: dressée par le suédois Renat pendant sa captivité chez les kalmouks de 1716-1733. St. Petersburg: Societé Impériale Russe de Géographie, 1881.


## קישורים חיצוניים

* מפות רוסיות בספרייה המלכותית 

## הערות שוליים

קטגוריה:אנשי צבא יהודים
קטגוריה:יהודים שוודים
קטגוריה:קרטוגרפים יהודים
קטגוריה:קרטוגרפים רוסים
קטגוריה:מרכז אסיה: חוקרים ונוסעים
קטגוריה:ילידי 1682
קטגוריה:נפטרים ב-1744
קטגוריה:שוודים שנולדו במאה ה-17
סמל המועצה המקומית קדימה-צורן

**סמל המועצה המקומית קדימה-צורן**, סמלה הרשמי של המועצה המקומית קדימה-צורן היה בעבר סמלה של המושבה קדימה ואומצה עם איחוד המועצות ב-2003.

## תיאור הסמל
הסמל מורכב ממגן בעל מסגרת כתומה, ושדה חצוי לשני חלקים, החצי הימני ירוק והחצי השמאלי לבן. הצד הימני הירוק מוטען בשם המועצה, הצד המשאלי הלבן מוטען באיור של עץ תפוז, שמסמל את הפרדסים הרבים שהיו מאפיינים את המושבה החקלאית. מתחת לעץ איורים בכתום של טרקטור וחקלאי חורשים את אדמת המועצה, כולם מסמלים את אופייה החקלאי של המועצה. בתחתית הסמל איור של שני ענפים. במרכז הסמל משולש הפוך ובו איור של יישוב חקלאי, שדות חרושים וגבעות, שנועד לסמל גם הוא את אופייה החקלאי של המושבה.

הצבעים המרכזיים בסמל הן ירוק וכתום, כסמל הן ליערות קדימה והשטחים הירוקים שמסביבו, והן את הפרדסים הרבים באזור.

### היסטוריה
לפני איחוד היישובים ב-2003 גרסה של הסמל הנוכחי הייתה בשימוש על ידי המושבה קדימה, ועליו נכתב "בעמלך תצעד קדימה".

## הערות שוליים

קדימה-צורן
אלבנדזול

**אלבנדזול** (באנגלית: **Albendazole**) היא תרופה המשמשת לטיפול בתולעים טפיליות. אלבנדזול פותחה בשנת 1975 והיא כיום נמצאת ברשימת התרופות החיוניות של ארגון הבריאות העולמי. אלבנדזול משמשת לטיפול במגוון רחב של תולעים טפיליות ומחלות הנגרמות מהן: תולעים שטוחות, פאסציוליאסיס, ציסטירוזיס, כיסית אכינוקוקית, תולעים נימיות, זיהומי אנטרוביאזיס, פילאריאזיס לימפטית ותולעי וו. כמו כן, במחלות הנגרמות מפרוקי-רגליים כדוגמת סקביאס, כינים ורימות. לפי קטגוריית סיכון בהריון, אלבנדזול מוגדרת כתרופת בדרגה D באוסטרליה וכדרגה C בארצות הברית. היא אסורה לשימוש בשליש הראשון של ההיריון, ויש להימנע ממנה עד חודש לפני ההתעברות. בעוד שמחקרים אצל חולדות וארנבות בהריון הוכיחו כי אלבנדזול הוא טרטוגני, אלבנדזול נמצאה כבטוחה בבני אדם במהלך השליש השני והשלישי של ההיריון. עם זאת, היא עלולה לגרום לאקזמה בעובר כאשר היא ניתנת במהלך ההריון. אלבנדזול סולפוקסיד מופרש לחלב האם בריכוז של כ-1.5% מהמינון הניתן לאם, אם כי ספיגה דרך פה התינוק נמוכה דיו כדי שלא סביר שתשפיע עליו במהלך ההנקה.

תופעות הלוואי השכיחות ביותר של אלבנדזול (שחוו מעל 10% מהמטופלים) הן כאבי ראש ותפקודי כבד לא תקינים. עלייה באנזימי כבד (בדרך כלל פי שניים עד ארבעה מהרמות הרגילות) מופיעה אצל 16% מהמטופלים המקבלים טיפול ספציפי לכיסית אכינוקוקית, ונעלמת עם סיום הטיפול. ההערכה היא כי 1-10% מהאנשים חווים כאבי בטן, בחילות, הקאות, סחרחורת, ורטיגו, לחץ תוך-גולגולתי מוגבר, נשירת שיער זמנית וחום. כאבי ראש, בחילות והקאות נגרמים על ידי הרס פתאומי של ציסטיקרי (זחלי תולעת סרט), הגורם לדלקת חריפה. פחות מ-1% מהאנשים סובלים מתגובות אלרגיות יתר כמו פריחה, חרלת) ולויקופניה. בגלל המסיסות הנמוכה שלה, נדיר שאלבנדזול יכולה להיספג בכמויות גבוהות מספיק כדי להיות רעילה. מנת יתר משפיעה בעיקר על הכבד, האשכים ומערכת העיכול והיא יכולה להתבטא בעייפות, אובדן תיאבון, הקאות, שלשולים, התכווצויות מעיים, סחרחורת, עוויתות, וישנוניות.

## קישורים חיצוניים

* אלבנדזול, באתר שירותי בריאות כללית

## הערות שוליים

קטגוריה:רשימת התרופות החיוניות של ארגון הבריאות העולמי
קטגוריה:קרבמטים
יגואר XK180

**יגואר XK180** (באנגלית: **Jaguar XK180**) היא מכונית קונספט בתצורה מכונית ספורט רודסטר בעלת 2 מושבים, מתוצרת יצרנית רכבי היוקרה **[[יגואר (יצרן רכב)|יגואר]]**, אשר הוצגה בשנת 1999 בבריטניה.

"יגואר XK180" נבנתה כדי לחגוג את יום השנה ה-50 לייצור יגואר XK120.

## "יגואר XK180"
* "יגואר XK180" הוצגה לראשונה בתערוכת הרכב של פריז בשנת 1998.
* 2 דלתות.
* 2 מושבים.
* מנוע קדמי, מנוע בנזין, הנעה אחורית.
* תמסורת אוטומטית - 5 מהירויות מתוצרת מרצדס-בנץ.
* בלמים בגודל 355.6 מ"מ מלפנים ו-304.8 מ"מ מאחור, מתוצרת "Brembo" .
* חבילת הטיפול ששימשה ב"יגואר XK180" הייתה CATS (Computer Active Technology Suspension), אשר שימשה גם ב"יגואר XK-R" . שיפורים אלה כללו הגדרות יחידת בקרה אלקטרוניות מתוקנות והגדרות בולם מתוקנות לטיפול מתוח ודינמי כמו גם קפיצים משודרגים להגברת נוקשות הגלגול. החבילה כללה גם יחס משתנה מחודש, ומערכת היגוי רגישה למהירות.
* המתלה של דגם ה"יגואר XK180" מבוסס על זה של ה-"יגואר XKR", עם בולמי אלומיניום בסגנון מרוץ המשולבים ביחידות קפיצים / בולמים.

### תאוצה
* תאוצה בין 0–100 קמ"ש היא 4.5 שניות.
* זינוק למרחק 400 מטר - 13.5 שניות במהירות של 171 קמ"ש.

## ראו גם
* יגואר (יצרן רכב)
* יגואר XK140
* יגואר XK150
* ברטונה פיראנה
* יגואר C-XF 

## קישורים חיצוניים

* 

## הערות שוליים

XK120
קטגוריה:מכוניות ספורט
קטגוריה:מכוניות קבריולה
קטגוריה:דגמי מכוניות שהושקו ב-1998
קטגוריה:מכוניות בריטיות
ניתוח הקטנת חזה

**ניתוח הקטנת חזה** (באנגלית: **Breast reduction**) הוא הליך כירוגי הנועד להקטין שדיים גדולים. הקטנת חזה נעשית עקב סיבות פיזיקליות, אסתטיות ופסיכולוגיות. נשים הסובלת משד מוגדל מציגות שדיים כבדים ומוגדלים הגורמים לכאבים כרוניים בראש, בצוואר, בכתפיים ובגב. חזה גדול מדי גורם לבעיות בריאותיות משניות, כמו זרימת דם לקויה, נשימה לקויה (קושי במילוי הריאות באוויר), שפשוף של עור החזה והשד התחתון והתאמה לא נכונה של בגדים. שדיים מוגדלים מתפתחים בדרך כלל במהלך התפתחות השד בגיל הבגרות אך יכולים להתפתח גם לאחר לידה, לאחר העלייה במשקל, בגיל המעבר ובכל גיל. יתר על כן, נשים רבות בעלות נטייה גנטית להתפתחות שדיים מוגדלים. קיימים גם מצבים יאטרוגניים העלולים לגרום לשדיים מוגדלים. השד הוא בלוטה אפוקרינית המשתכרת על החזה - מחוברת בפטמה ותלויה ברצועות מהחזה - שהיא חלק בלתי נפרד מהעור. הממדים והמשקל של השדיים משתנים עם הגיל, מבנה גוף והמצב גופני. שדיים קטנים עד בינוניים שוקלים כ-500 גרם, או פחות, ושדיים גדולים שוקלים כ-750–1,000 גרם.

במהלך הניתוח, המטופלת מונחת על גבי שולחן הניתוחים כך שהמנתח יכול להעלות אותה מאוחר יותר למנח ישיבה שיאפשר לו השוואה ויזואלית של השדיים, והערכה מדויקת של הסימטריה שלאחר הניתוח. תחילה, המנתח חותך את העור ורקמת השומן נשאבת מהשד. לאחר מכן, מוסרים החלקים המרכזיים, התחתונים והרוחביים של השד. לא ניתן לבצע ניתוח הקטנת חזה באמצעות שאיבת שומן בלבד לאישה שהממוגרפיה שלה מראה כי השד שלה מורכב בעיקר מבלוטות חלב והיפרטרופיות. יתר על כן, שאיבת שומן אינה אפשרית לכל לנשים שהממוגרפיה שלהן מעידה על נוכחותם של גידולים סרטניים. סיבוכים מוקדמים של ההליך כוללים זיהומים והמטומה. סיבוכים מאוחרים כוללים הפחתת נפח חזה לא מספק, שעשוי לדרוש גם ניתוח כירורגי או שאיבת שומן. כמו בהליכים אחרים לשאיבת שומן, התוצאה הסופית של הפחתת שד בשאיבת שומן בלבד מתבררת כעבור 6 חודשים לאחר הניתוח. למרות שהבצקת בדרך כלל פוחתת לאחר שבועיים ממועד הניתוח. עד כה לא דווח על מקרים של נמק רקמות.

## ראו גם
* ניתוח הגדלת חזה

## קישורים חיצוניים

* ניתוח להקטנת חזה, באתר הכללית
* הקטנת חזה בנשים, באתר איכילוב
* ניתוח הקטנת חזה, באתר מדיקו

## הערות שוליים

קטגוריה:כירורגיה פלסטית: פעולות
קטגוריה:שדיים
ריק גונזלס

**ריק גונזלס** (באנגלית: **Rick Gonzalez**; נולד ב-30 ביוני 1979) הוא שחקן קולנוע, טלוויזיה ומוזיקאי אמריקאי. הוא ידוע בתפקידיו כטימו קרוז בסרט הקולנוע "המאמן קרטר". בין השנים 2016–2020, הוא כיכב בסדרת הדרמה "החץ".

## ביוגרפיה
גונזלס נולד בעיר ניו יורק. הוא ממוצא דומיניקני ופורטו ריקני. הוריו נפגשו בוושינגטון די. סי., שם נישאו. הם עברו לברוקלין שם גידלו את גונזלס. לימים הוריו התגרשו. הוא למד בבית הספר היסודי ובחטיבת הביניים בברוקלין. מאז שהיה ילד צעיר היה גונזלס מעלה "מופעים" מאולתרים עבור בני משפחתו ומשתתף בהצגות בית הספר שלו. מוריו שיכנעו את גונזלס להגיש מועמדות ולנסות את בית הספר התיכון לאמנויות הבמה, עליו התבסס הסרט "תהילה", במנהטן. הוא עשה זאת והתקבל. בשנת 1997 סיים את לימודיו בתיכון לאמנויות פיורלו לה גוארדיה  במנהטן ומיד החל בקריירה במשחק.

## קריירה
גונזלס החל את קריירת המשחק שלו בניו יורק, שם קיבל תפקיד קטן בסרט הטלוויזיה משנת Thicker Than Blood" 1998", בתפקיד סאנצ'ז. בשנת 1999 ערך את הופעת הבכורה שלו בסרט "ממבו קפה", שיצא לאקרנים בשנת 2000. אחר כך והשתתף בסרט "הנסיך מסנטרל פארק" (2000) לפני שעבר ללוס אנג'לס, קליפורניה.
ממוזער|גונזלס בשנת 2005
בהוליווד, היה לו תפקיד קטן כחבר בכנופיה בסרט "קרוקודיל דנדי בלוס אנג'לס" משנת 2001. 

הוא שיחק בסרט "הרוקי", בכיכובו של דניס קווייד ובסרט "Biker Boyz" משנת 2003. בשנת 2005 שיחק בתפקיד טימו קרוז בסרט המצליח "המאמן קרטר". גונזלס הופיע גם בקליפ "תקווה" של הזמר טוויסטה, שהוא הסינגל המוביל של פסקול הסרט "המאמן קרטר". הוא גם כיכב בסרטון לשיר "Snitch" של אובי טרייס.

גונזלס הופיע בתפקידים בסרטים: "אולד סקול" משנת 2003 (לצד לוק וילסון, וינס ווהן וויל פרל), "קפה הרכבת התחתית" (2004) בתפקיד "וינסנט יאנג", ב"מלחמת העולמות" (2005) בתפקיד "וינסנט", "רול מקפץ" (2005) בתור "נאפס", בסרט "דופק" (2006) בתור "סטון", בסרט "שלג ראשון" (2006) בתפקיד "אנדי לופז", בסרט "מכרז לא חוקי" (2007) בתפקיד "ווילסון דליאון ג'וניור" ובסרט ב"מה שאנחנו עושים הוא סודי" משנת 2007.

הופעות האורח שלו בטלוויזיה היו בסדרות "חוק וסדר: מדור מיוחד" (2000), "מגע של מלאכים" (2001) בתפקיד רמון, "ER" (2001 בתפקיד "חורחה אסקאלונה", "באפי ציידת הערפדים" (2002) בתפקיד תומאס, "המגן" (2002)), "CSI: מיאמי" (2006), "קאסל" (2010), "שקר לי" (2010) ו"בונז" (2011). הוא השתתף בסדרת הטלוויזיה "ריפר" בתפקיד בן גונזלס. 

לגונזלס היה בלוג על עונת 2008 של MLB שזכה לכינוי "אוקטובר גונזו". הוא שיחק  בקליפ של ליידי גאגא בשנת 2011 לסינגל "Judas" שם גילם את ישו. 

בשנת 2013 הופיע גונזלס בפרק של הסדרה "NCIS", בתפקיד לני מצ'קה.

### קריירת מוזיקה
ב־24 במאי 2011 הוציא גונזלס את אלבום המיקסטייפ שלו בהנחיית הדי ג'יי ג'י ספוט שכותרתו "האיש הבלתי נראה". הוא הופיע גם בשיר "ראפ בולי" מתוך אלבומו האחרון של שון פרייס שיצא ב-30 באוקטובר 2012.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:מוזיקאים אמריקאים
קטגוריה:אמריקאים ממוצא פוארטו ריקני
קטגוריה:אמריקאים ממוצא דומיניקני
קטגוריה:אמריקאים שנולדו ב-1979
יום קרונין

**יום קרונין** (באנגלית: **Hume Cronyn**; 18 ביולי 1911, לונדון שבאונטריו – 15 ביוני 2003) היה שחקן קולנוע, תיאטרון, טלוויזיה ותסריטאי קנדי שהקריירה שלו השתרעה על פני 67 שנים בהן הופיע ב-40 סרטים, 34 תוכניות טלוויזיה ו-30 הצגות.

## קורות חיים
קרונין החל ללמוד משפטים באוניברסיטת מקגיל במונטריאול. הוא היה מתאגרף חובב במשקל נוצה וב-1932 השתתף באולימפיאדת לוס אנג'לס. הוא עבר לארצות הברית ולמד באקדמיה האמריקאית לאמנויות הדרמה בניו יורק.

### קריירה
ב-1934 החל להופיע בהצגות בברודוויי. ההופעה הראשונה שלו בקולנוע הייתה בסרט צל של ספק בבימויו של אלפרד היצ'קוק (1943), ובסירת הצלה (1944) גם הוא בבימויו של היצ'קוק. הוא שיתף פעולה עם היצ'קוק בכתיבת התסריטים לסרטים "החבל" (1948) ו"מתחת לחוג הגדי" (1949).

ב-1944 שיחק בסרט הצלב השביעי והיה מועמד לפרס אוסקר לשחקן המשנה הטוב ביותר.

עם אשתו השנייה ג'סיקה טנדי הופיע בסרטים "השנים הירוקות" (1946), "הצלב השביעי" (1944), "קוקון" (1985), "נס ברחוב שמונה" (1987), ו"קוקון 2: החזרה" (1988).

### פרסים והוקרה
ב-1964 זכה בפרס טוני על הופעתו על הבמה בהצגת המלט בתפקיד פולוניוס.

ב-1991 פרסם את החלק הראשון של האוטוביוגרפיה שלו בשם "A Terrible Liar". הוא מת בגיל 92 מסרטן הערמונית.

ב-1986 הוענק לו פרס מרכז קנדי.

ב-1988 הוענק לו אות מסדר קנדה בדרגת קצין של כבוד.

ב-1990 הוענקה לו ולאשתו המדליה הלאומית לאמנויות.

### חיים אישיים
ב-1934 נישא לנדבנית אמילי וודרוף. היא הייתה לסבית והם חיו בדירות נפרדות במה שכונה אז בהוליווד "נישואי לבנדר", נישואי נוחות שנועדו להסתיר הומוסקסואליות של אחד מבני הזוג או של שניהם. הם התגרשו ב-1936.

ב-1942 נישא לג'סיקה טנדי עמה חי עד מותה מסרטן השחלות ב-1992. הם הופיעו יחד בסרטי קולנוע וטלוויזיה. נולדו להם בת – טנדי ובן – כריסטופר.

ב-1996 נישא לסופרת ולתסריטאית סוזן קופר.

## פילמוגרפיה חלקית
*צל של ספק (1943)
* פנטום האופרה (1943)
* סירת הצלה (סרט) (1944)
* השנים הירוקות (1946)
* הדוור תמיד מצלצל פעמיים (1946)
* יומנו של רופא (1951)
* זריחה בקמפובלו (1960)
* קלאופטרה (סרט, 1963)
* העולם על פי גארפ (1982)
* קוקון (1985)
* נס ברחוב שמונה (1987)
* קוקון 2: החזרה (1988)
* בדרך לברודוויי (1992)
* תיק שקנאי (1993)
* 12 המושבעים (1997)

### טלוויזיה

* *Seasons of Love* (1999) – סרט טלוויזיה של CBS

## קישורים חיצוניים

* יום קרונין, באתר Internet Broadway Database
* 
* 

קטגוריה:זוכי פרס טוני
קטגוריה:שחקני קולנוע וטלוויזיה קנדים
קטגוריה:שחקני תיאטרון קנדים
קטגוריה:בוגרי אוניברסיטת מקגיל
קטגוריה:בוגרי האקדמיה האמריקאית לאמנויות הדרמה
קטגוריה:קנדים שנולדו ב-1911
קטגוריה:קנדים שנפטרו ב-2003
קטגוריה:זוכי המדליה הלאומית לאמנויות
טניל דאשווד

**טניל אבריל דאשווד** (באנגלית: **Tenille Averil Dashwood**; נולדה ב-1 במרץ 1989) הידועה יותר בשם הבמה שלה, **אמה,** היא מתאבקת אוסטרלית, המופיעה בארגון ההיאבקות WWE, בתוכנית סמאקדאון. היא הייתה המתאבקת האוסטרלית הראשונה שהוחתמה בארגון זה. כמו כן, היא הופיעה בארגוני ההיאבקות Impact Wrestling ו-Ring Of Honor (ROH).

דאשווד החלה להתאמן בשנת 2003 באוסטרליה, כשהייתה בת 13 בלבד. לפני שחתמה ב-WWE, היא התאבקה בארגוני היאבקות עצמאיים ברחבי אוסטרליה וצפון אמריקה כמו Elite Canadian Championship Wrestling (ECCW) ו-Shimmer Women Athletes, שבהם הופיעה תחת שם הבמה **טניל טיילה**.

## ביוגרפיה

דאשווד נולדה וגדלה בפרוורי העיר מלבורן בבורוניה, ויקטוריה, אוסטרליה. יש לה אח גדול ממנה בשם ג'ייק, שהוא זה שהציג אותה לענף ההיאבקות המקצועית. היא מציינת את סטון קולד סטיב אוסטין, טריש סטרטוס וליטה כמתאבקים אשר נתנו לה השראה בקריירה.

## חיים אישיים

ב-30 ביוני 2014, דאשווד נעצרה בהרטפורד, קונטיקט. היא הגיעה אל מאחורי הקלעים, אך לא הופיעה באותו הערב בפרק של התוכנית *Raw*. המשטרה שחררה אותה לאחר שהיא הסכימה להגיע לבית המשפט בהרטפורד יום לאחר מכן. לפי עורך דינה, היא שכחה לשלם עבור כיסוי לאייפד, כשהשתמשה בקופה עצמאית בחנות וולמארט. היא נידונה ליום אחד של עבודות שירות. ארגון ה-WWE שחרר את דאשווד, אך חזר בו לאחר מספר שעות ספורות, כשמעריצי ה-WWE הגיבו תגובות חריפות ברשתות החברתיות.

דאשווד חשפה באוגוסט 2018 שהיא סובלת ממחלת הפסוריאזיס מאז שהייתה בת 14. במהלך מסע ההופעות שלה באוסטרליה וניו זילנד חודש קודם לכן, מצבה הרע ואף גרם לה לכאבים עזים במהלך השבועות שבאו לאחר מכן.

## אליפויות והישגים

* **הישגים בארגון ההיאבקות Extreme Canadian Championship Wrestling – ECCW**
** אליפות הסופרגירלס של ECCW (פעמיים)

* **הישגים בארגון ההיאבקות Pro Wrestling Alliance Queensland**
** מלכת הלוחמות (2009)

* **הישגים במגזין ההיאבקות Pro Wrestling Illustrated – PWI**
** PWI דירג אותה במקום ה-31 מתוך 50 המתאבקות הטובות ביותר לשנת 2015

* **הישגים בארגון ההיאבקות Swiss Wrestling Entertainment – SWE**
** אליפות הליידיס של SWE (פעם אחת)

## קישורים חיצוניים
* 

## הערות שוליים

קטגוריה:מתאבקות מקצועניות אוסטרליות
קטגוריה:מתאבקות ה-WWE
קטגוריה:מתאבקות ה-NXT
קטגוריה:מתאבקות Impact Wrestling
קטגוריה:אוסטרליות שנולדו ב-1989
זאב ירמולוביץ

**זאב ירמולוביץ** (לדיסלב הרמן ירמולוביץ; 15 ביוני 1904 – 1984) היה נוירולוג ופסיכיאטר, מנהל בית חולים אברבנאל (1955–1972), מנהלו השני של מרכז רפואי רעות.

בנוסף לניהול בית החולים אברבנאל התמנה בשנת 1955 על ידי שר הבריאות דב יוסף לפסיכיאטר מחוזי – במחוז תל אביב והמרכז.

## קורות חיים
ירמולוביץ נולד בעיר סוסנוביץ בפולין. בשנת 1927 סיים את חוק לימודיו בפקולטה לרפואה באוניברסיטת ורשה עם תואר דוקטור לרפואה.

ב-1935 עלה לארץ ישראל, התיישב בירושלים וניהל את מרפאת בריאות הנפש בבית החולים ביקור חולים.

ב-1937 עבר לתל אביב, התגייס לשורות ההגנה והיה הרופא של אזור הדרום.

בשנת 1948, עם תחילת פינוי המנדט הבריטי מהארץ, מונה כרופא המחנה הצבאי הראשון של צה"ל, והשתתף בכיבוש בשייח' מוניס.

ב-1949 עבד כפסיכיאטר בשרות צה"ל, במרפאה שביפו.

ב-1952 החל לעבוד בשרות המדינה בבית חולים לבריאות הנפש – באר יעקב, שם היה מנהל מחלקה וסגן מנהל בית החולים.

ב-1955 נתמנה ירמולוביץ למנהל ביה”ח אברבנאל, במהלך אותה שנה התמנה גם לפסיכיאטר מחוזי – במחוז תל אביב והמרכז.

שימש בתפקיד מנהל בית החולים אברבנאל בין השנים 1955–1972.

במהלך שנותיו כמנהל בית החולים אברבנאל הניח את יסודות הטיפול הקהילתי, ועשה רבות למען חיזוק הקשר בין החולה לבין הקהילה.

## חייו האישיים
ירמולוביץ היה נשוי לד"ר נטליה ירמולוביץ, רופאת עיניים. התגוררו ברחוב בן יהודה 89, בתל אביב. הזוג היה חשוך ילדים.

בצוואתו הוריש לבית החולים אברבנאל חלק מרכושו, וציווה על הקמת קרן על שמו, המנוהלת על ידי החברה לנאמנות של בנק לאומי לישראל.

## קישורים חיצוניים
* אתר המרכז הרפואי רעות / ראו: אודות / הקמת בית החולים / ד"ר זאב ירמולוביץ

## הערות שוליים

קטגוריה:רופאים יהודים פולנים
קטגוריה:ישראלים ילידי פולין
קטגוריה:בוגרי אוניברסיטת ורשה
קטגוריה:אנשי העלייה החמישית
קטגוריה:לוחמי ההגנה
קטגוריה:סגל בית החולים ביקור חולים
קטגוריה:רופאים צבאיים ישראלים
קטגוריה:פסיכיאטרים ביישוב
קטגוריה:פסיכיאטרים ישראלים
קטגוריה:נוירולוגים ביישוב
קטגוריה:נוירולוגים ישראלים
קטגוריה:תל אביב-יפו: אישים
קטגוריה:מנהלי בתי חולים בישראל
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1904
קטגוריה:ישראלים שנפטרו ב-1984
סלאוקוס השישי

**סֵלָאוֹקוּס הֲשִׂישִׂי אַפִּיפַנֵס** (יוונית עתיקה: **Σέλευκος Ἐπιφανής Νικάτωρ**) היה מלך הממלכה הסלאוקית בסוריה בין השנים 96 ו-94 לפנה"ס. היה בנו של אנטיוכוס השמיני ונכדו של תלמי החמישי (מצד אמו). לפי כתביו של אפיאנוס, סלאוקוס היה שליט אכזר אשר הטיל מס יתר לתמיכה במלחמותיו, דבר אשר הביא למרידות בשנה השנייה לשלטונו אשר עלו לו בחייו.

## ביוגרפיה
בתקופת שלטון אביו של סלאוקוס, אנטיוכוס השמיני, מרד אחיו של האחרון, אנטיוכוס התשיעי (אאוסבס), אשר התחזק הודות למלחמת אזרחים אשר קדמה בין אחיו השליט והמלכה השותפה (אך לא אשתו) קלאופטרה תאה, מלכת הממלכה הסלאוקית נגד אלכסנדר זבינס; שני הצדדים הצליחו לשמור על אדמתם אך לא הצליחו להתגבר אחד על השני.

בקיץ 96 נפטר אנטיוכוס השמיני. אשתו קלאופטרה סלנה הראשונה התחתנה עם גיסה במטרה לשים סוף לסכסוך. עם זאת, בנה סלאוקוס השישי אפיפנס קיבל על עצמו את כס המלוכה של אביו והמשיך את ענף המשפחה שלו השולט בחלק הצפוני של הממלכה, אך ללא אנטיוכיה.

בתחילת שנת 95 לפנה"ס פגש סלאוקוס את דודו בקרב. הוא ניצח את אנטיוכוס התשיעי וצבאו, אך הממלכה הסלאוקית לא התאחדה מחדש, שכן בנו של אנטיוכוס התשיעי, אנטיוכוס הקסוס אֵוּסֶבֵּס פִילוֹפָּטוֹר, הפך למנהיג הענף הדרומי והמשיך במאבק כאנטיוכוס העשירי.

עם הזמן, לאחר מיסוי יתר של כל השטחים בשליטתו, אזל הכסף, וכאשר הורה סלאוקוס להלחים מטבעות חדשים גרם לאינפלציה שהביאה לקריסת ערך המטבע המדיני ולמשבר כלכלי. בשנת 94 לפנה"ס הטיל אנטיוכוס העשירי מצור על סלאוקוס השישי וכוחותיו במופסטיה אשר בקיליקיה. הוא הבעיר באש את מבצרו של סלאוקוס והאחרון נהרג בשריפה.

## ראו גם
* אנטיוכוס השמיני
* אנטיוכוס התשיעי
* אנטיוכוס העשירי

## קישורים חיצוניים

* סלאוקוס השישי, ליוויוס

קטגוריה:הממלכה הסלאוקית
ג'ון מגארו

**ג'ון רוברט מגארו** (באנגלית: **John Robert Magaro**; נולד ב-16 בפברואר 1983) הוא שחקן תיאטרון, קולנוע וטלוויזיה אמריקאי-יהודי.

## ביוגרפיה
מגארו נולד באקרון, אוהיו שבארצות הברית, בנם של ונדי וג'יימס מגארו, וגדל בפרבר של העיר מונרו פולס שבאוהיו. אביו נוצרי ממוצא איטלקי ואמו יהודייה; הוא גדל כיהודי. הוריו הם מורים. כתלמיד בבית הספר מונרו-פולס, החל לשחק גם בתיאטרון מקומי. הוא הופיע בתיאטרון קליבלנד פליי האוס ובתיאטרון קנט סטייט במרכז המוזיקה שבבלוסום, ובפליירה ווטרוואן שבעיר הולדתו.

לאחר שסיים את לימודיו בבית הספר התיכון סטו-מונרו פולס בשנת 2001, המשיך ג'ון ללמוד תיאטרון באוניברסיטת פוינט פארק שבפיטסבורג, פנסילבניה.

## קריירה
כנער, ג'ון מגארו הופיע בפרסומות בטלוויזיה, ושיחק בפרק בסדרה "Rescue 911".

מגארו שיחק בתפקיד ראשי בסרט "Not Fade Away" משנת 2012.

בין תפקידי המשחק שלו הם הסרט "מכונת הכסף" וסרט הדרמה "קרול" משנת 2015. עבודתו הקולנועית המוקדמת כללה את "The Brave One", סרט של HBO "לוקח סיכוי", ותפקיד ראשי בסרט האימה "My Soul to Take". שיחק גם בסדרה של נטפליקס "כתום זה השחור החדש", מעונתה השלישית ועד החמישית.

ב-2019 שיחק בעונתה הראשונה של סדרת גיבורי-העל "אקדמיית המטרייה", בתפקיד קבוע בתור לאונרד פיבודי/הרולד ג'נקינס .

בפברואר 2020 פורסם כי מגארו ישחק לצדה של מינקה קלי ולצדו של אלון אבוטבול בסרט הביוגרפי "לנסקי" על אודות חייו של מאיר לנסקי המאפיונר היהודי אמריקני, שעלה לאקרנים ב-2021. הוא גילם את דמותו של לנסקי הצעיר.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה יהודים אמריקאים
קטגוריה:שחקני תיאטרון יהודים אמריקאים
קטגוריה:אמריקאים ממוצא איטלקי
קטגוריה:בוגרי אוניברסיטאות ומכללות בארצות הברית
קטגוריה:אמריקאים שנולדו ב-1983
פטריק דונהו

**פטריק ר. דונהו** (באנגלית: **Patrick R. Donahoe**; נולד ב-27 באוקטובר 1955) הוא איש ממשל אמריקאי שכיהן כמנהל הכללי של דואר ארצות הברית בשנים 2010–2015, זאת לאחר שעבד 35 שנים בשירות הדואר של ארצות הברית.
## ראשית חייו
פטריק דונהו נולד בפיטסבורג, פנסילבניה. ב-1977 הוא סיים לימודי כלכלה באוניברסיטת פיטסבורג. הוא גם סיים לימודי תואר שני בבית הספר לניהול על שם סלואן במכון הטכנולוגי של מסצ'וסטס.

## קריירה
בעצת דודו, בוב ברוק, שהיה דוור, הוא החל לעבוד בשירות הדואר של ארצות הברית כפקיד במשרד הדואר בפיטסבורג. הוא התקדם במדרג הניהולי של השירות ובתפקידו האחרון לפני שמונה כמנהל הכללי הוא היה סגן המנהל הכללי.

ב-28 בינואר 2009 העיד קודמו של דונהו בתפקיד המנהל הכללי של הדאר, ג'ון פוטר, בפני הסנאט שאם שירות הדואר לא יהיה מסוגל להתאים את התשלומים שלו כך שהוא יוכל לעמוד בדרישות "חוק השיפורים והדין וחשבון של הדואר"  לתשלום הטבות הבריאות לגמלאיו, הוא יאלץ לשקול את צמצום מספר ימי חלוקת הדואר בשבוע לחמישה ימים בחודשים יוני עד אוגוסט.

החוק שהתקבל בקונגרס ב-30 בספטמבר אותה שנה נתן דעתו לסוגיה. עם זאת, פוטר חשף תוכנית לביטול חלוקת דואר בימי שבת. שינוי שכזה במחויבות הדואר לשירות חייב חקיקה מתאימה של הקונגרס.

ב-15 באפריל 2010 קיימה ועדת בית הנבחרים לפיקוח ולרפורמות שימוע לבחינת הסטטוס של שירות הדואר וסקרה דוחות לאסטרטגיות לטווח קצר ולטווח ארוך ליציבות הפיננסית ויכולת העמידה של שירות הדואר שכותרתן הייתה "להמשיך ולחלק: בחינת המשבר הפיננסי הנוכחי של שירות הדואר ויכולת עמידתו העתידית במשימותיו". בעדות שמסר פוטר בשימוע זה הוא אמר שעד שנת 2020 עלולים יהיו ההפסדים המצטברים של השירות להגיע ל-238 מיליארד דולר, ובמקביל נפח דברי הדואר ירד ב-15% בהשוואה לזה של 2009.
### המנהל הכללי של דואר ארצות הברית
ב-26 באוקטובר אותה שנה הודיע פוטר למועצת המנהלים של שירות הדואר על פרישתו שנכנסה לתוקפה ב-3 בדצמבר. במקומו של פוטר מונה דונהו כמנהל הכללי של דואר ארצות הברית, ה-73 למניין. ביום כניסתו לתפקיד חזר דונהו על דעתו של פוטר בעד חמישה ימי חלוקת דואר. ב-6 בפברואר 2013 הודיע דונהו שהחל מה-5 באוגוסט אותה שנה יעבור שירות הדואר לשבוע חלוקת דואר של חמישה ימים, מהלך שיחסוך 2 מיליארד דולר לשנה. באותה יום קרא האיגוד הלאומי של מחלקי הדואר הכפריים לפיטוריו. ב-16 ביולי העבירה תת-הוועדה לשירותים פיננסיים וממשלתיים כלליים של ועדת ההקצבות של בית הנבחרים הצעת חוק שבה הובטח המשך חלוקת הדואר בשישה ימים, ובכך הסירה מעל סדר היום את הצעותיהם של פוטר ושל דונהו.

דונהו סיים את כהונתו כמנהל הכללי של הדואר ב-1 בפברואר 2015. במקומו מונתה מייגן ברנן, האישה הראשונה בתפקיד זה.

## חיים אישיים
דונהו נשוי ואב לשני בנים. לאחר פרישתו משירות הדואר הוא מונה כחבר בחבר המנהלים של חברת השיווק SG360°.

## הערות שוליים

קטגוריה:המנהלים הכלליים של דואר ארצות הברית
קטגוריה:נשיאות ברק אובמה: אישים
קטגוריה:בוגרי אוניברסיטת פיטסבורג
קטגוריה:בוגרי המכון הטכנולוגי של מסצ'וסטס
קטגוריה:אמריקאים ממוצא אירי
קטגוריה:אמריקאים ממוצא סלובקי
קטגוריה:אמריקאים שנולדו ב-1955
דמטריוס השלישי

**דֵּמֵטְרִיוֹס הַשְּׁלִישִׁי אֶאוּקָאִירוֹס** (ביוונית עתיקה: **Δημήτριος Γ΄ Εύκαιρος**) היה מלך הממלכה הסלאוקית בסוריה בין 96 ל-87 לפנה"ס. עקב מלחמת אזרחים על הירושה אחיו הגדול סלאוקוס השישי נהרג בקרב נגד אנטיוכוס העשירי ודמטריוס נבחר לשלטון דרך ההשפעה של מצרים התלמיית ביחד עם אחיו, פיליפוס הראשון ומלך תחילה על דמשק, אך עם הזמן כבש שטחים נרחבים. הוא לחם בממלכת החשמונאים של אלכסנדר ינאי ולקראת מותו מרב סוריה הייתה תחת שליטתו.

## קורות חיים
מאז תקופת שלטונו של אנטיוכוס השמיני הייתה הממלכה הסלאוקית מחולקת בין המזרח למערב (צדדים אלו כונו צפון; מזרח ודרום; מערב) ובין ענפים בשושלת הסלאוקית אשר טענו לכס.

דמטריוס (מן הפלג המזרחי) היה מושל על דמשק בזמן שלטון אחיו הגדול, סלאוקוס השישי. בהחלטת תלמי התשיעי, פרעה על מצרים התלמיית, (אשר החזיקה השפעה רבה על גבי הממלכה הסלאוקית), הוחלט כי דמטריוס ישלוט על רוב המזרח בעוד פיליפוס ישלוט על חלקה בצפון-מזרח הממלכה וסלאוקוס השישי יהיה שליט מעליהם.

הוא נלחם בגבול הדרומי עם ממלכת החשמונאים של אלכסנדר ינאי בעת שהגיעה אליו הבשורה שאחיו השולט (סלאוקוס) נפל בידי הכוחות המערביים תחת אנטיוכוס העשירי. דמטריוס מיהר בחזרה אל הממלכה בשביל למנוע כל אפשרות לניסיון הכתרה וגניבת הכתר בידי אחיו פיליפוס הראשון. דמטריוס עם הזמן חיזק את מעמדו על המערב והיה נראה כי עמד לסיים את מאבק הירושה הממושך.

בשנת 89 לפנה"ס מיתרידטס השני, מלך פרתיה הפיל ביחד עם בעלי ברית מחצי האי ערב את אנטיוכוס העשירי, וממלכתו של האחרון במערב החלה מתפרקת. ברואו הזדמנות זו, דמטריוס הגיע להסדר עם אלכסנדר ינאי ויצא למערכה נגד המערב, במסגרתה צלח בכיבוש אנטיוכיה.

מנקודה זאת התפרקה הברית בין דמטריוס ופיליפוס, האחרון קרא לעזרת הגנרל הפרתי מיתרידטס השלישי, מלך פרתיה לעתיד וביחד השניים הפילו את שטחי ממלכתו של דמטריוס בשנת 87 לפנה"ס. בעוד פיליפוס ואנטיוכוס השנים עשר ירשו את דמטריוס, האחרון נשלח כ"פרס" אל קטסיפון, בירת האימפריה הפרתית, שם נפטר לאחר מספר שנים.

## ראו גם
* אנטיוכוס השמיני
* מיתרידטס השני, מלך פרתיה
* אלכסנדר ינאי

## קישורים חיצוניים

* דמטריוס השלישי, ליביוס

קטגוריה:הממלכה הסלאוקית
קטגוריה:מונרכים שוויתרו על כסאם
קטגוריה:אישים שחיו במאה ה-1 לפנה"ס
קטגוריה:אישים שחיו במאה ה-2 לפנה"ס
Golden (שיר של הארי סטיילס)

**Golden** (בעברית: **גולדן**) הוא שיר של הזמר האנגלי הארי סטיילס מאלבום האולפן השני שלו "*[[Fine Line]]*".

## הרכב השיר
"Golden" הו שיר מסוגת ארנה רוק, אינדי פופ ורוק רך, עם צליל בהשראת שנות השבעים ודרום קליפורניה. השיר הוא בעל מפעם מהיר בינוני של 140 פעימות לדקה ומהלך הרמוני של C – Em / Bm7 – D. הוא משלב אשכולות של הרמוניות רקע ומלא בצלילי גלוקנשפיל. קולו של סטיילס נע בין התווים D <sub>4</sub> ל-B <sub>4</sub>.

## וידאו קליפ
הקליפ של "Golden" בוים על ידי בן טרנר וגייב טרנר, ושודר לראשונה ב-26 באוקטובר 2020. בקליפ מוצג סטיילס רץ, נוהג ברכב ושוחה. ב-24 השעות הראשונות לצאתו צבר הקליפ כ-15.7 מיליון צפיות והיה לבכורה מוצלחת ביותר של סטיילס בפלטפורמה.

## מיקומי שיא

## נתוני מכירות

## היסטוריית הוצאה לאור

## קישורים חיצוניים

## הערות שוליים

קטגוריה:שירי 2019
קטגוריה:סינגלים מ-2020
קטגוריה:שירי הארי סטיילס
קטגוריה:שירים באנגלית
קטגוריה:שירים שנכתבו על ידי הארי סטיילס
קטגוריה:שירים שנכתבו על ידי קיד הרפון
קטגוריה:שירי רוק קל
קטגוריה:שירי פופ רוק
קטגוריה:סינגלים בהוצאת קולומביה רקורדס
אנדרה הרקאני

**אנדרה הרקאני** (בהונגרית: **Harkányi Endre**; ) היה שחקן יהודי-הונגרי זוכה פרס קושוט, פרס יאסאי מארי, פרסי האמן המצטיין ופרס האמן הדגול, חבר לנצח בחברת אנשי האלמוות.

## ביוגרפיה
הרקאני נולד במשפחה יהודית ברובע 8 בבודפשט. הוא איבד את הוריו בשואה, אמו גורשה למחנה השמדה, אביו חזר חולה משירות העבודה (עבודות כפייה ליהודים עבור הצבא ההונגרי) במחנות העבודה בחזית המזרחית באוקראינה ובמהרה נפטר.

לאחר שנשאר יתום, שיחק את התפקיד של עצמו כילד רחוב בגיל 13 בסרטו של הבמאי היהודי-הונגרי גזה פון רדוואני משנת 1947 אי שם באירופה שנושאו היה יתומי מלחמה. בלחץ קרובי משפחתו הוא נאלץ ללמוד חרטות. הוא מרד ופנה ללמוד באוניברסיטה לאמנויות התיאטרון והקולנוע.

לאחר שהתקבל, סיים תוך שנה גם את בחינות הבגרות וסיים את לימודיו באוניברסיטה בשנת 1957. הוא התחיל בתיאטרון צ'וקונאי בדברצן, בין השנים 1957–1960. בין השנים 1960–1963 היה שחקן ב"תיאטרון פטפי" (Petőfi Színház (Budapest 1960–1964)) בבודפשט. בין השנים 1963–1968 שיחק בתיאטרון הקומדיה של בודפשט, בין השנים 1968–1977 בבימת מיקרוסקופ (Mikroszkóp Színpad), ובשנים 1977–1984 ב"תיאטרון יוז'ף אטילה" (József Attila Színház). בין השנים 1984–1993 חזר לתיאטרון הקומדיה. בשנים 1993–1994 הוזמן לתיאטרון האמנים לעונה אחת. בין השנים 1994 ל-2015 הוא היה שוב חבר בתיאטרון הקומדיה של בודפשט.

בשנת 2004 הוענק לו פרס הזיכרון של אנדור אייטאי וצלב האבירים של מסדר הכבוד של הרפובליקה של הונגריה. קיבל גם את טבעת הזיכרון רוטקאי בשנת 2005 והפך גם לאמן דגול באותה שנה, בשנת 2008 נבחר לחברת אנשי האלמוות. בשנת 2010 הוענק לו פרס מפעל חיים בפסטיבל וידור בנירג'האזה, ובאותה השנה הוא קיבל את הפרס הממלכתי היוקרתי ביותר, פרס קושוט כהוקרה על הקריירה האמנותית שלו.

במהלך הקריירה שיחק בעיקר "אנשים קטנים", דמויות קומיות. הוא היה גם שחקן דיבוב פופולרי, כולל הקול ההונגרי התמידי של (ריגודון), גזה מזגה, עכביש הצלב של פלאי עכביש המים, וקולו של דני דה ויטו בסרט המצויר מסביב לעולם עם ווילי פוג. הוא היה היו"ר הבכיר של צוות השחקנים של סדרת משחקי הרדיו הפופולרית Vacka Radio.

## חיים אישיים
אשתו הייתה ז'וז'ה בֶּהְם, בנם היה אנדראש, שעובד כמתרגם. יש לו נכד אחד בשם אַבֶּל (הֶבֶל). אחיו היה ינה הרקאני, "האוהד הראשי" של קבוצת הכדורגל מ.ט.ק. בודפשט. (שנחשבה מאז ומתמיד כקבוצתם של היהודים).

## תפקידי במה
מספר הצגות הבכורה שלו שנרשמו במאגר התיאטרון: **151**

## סרטיו
### העלילתיים


### הטלוויזיה


### תפקידי דיבוב

## הקלטות קול ברדיו

## פרסים והוקרה

## לקריאה נוספת
* MTI Ki kicsoda 2009. Szerk. Hermann Péter. Budapest: Magyar Távirati Iroda. 2008. 
* 
* לקסיקון הונגרי לאמנות הבמה.
* Vígszínház.hu אתר תיאטרון הקומדיה של בודפשט
* מאגר תיאטרון

## קישורים חיצוניים

## הערות שוליים

קטגוריה:ניצולי השואה: הונגריה
קטגוריה:שחקני תיאטרון יהודים הונגרים
קטגוריה:שחקני קולנוע וטלוויזיה יהודים הונגרים
קטגוריה:יהודים זוכי פרס קושוט
קטגוריה:בוגרי האוניברסיטה לאמנויות התיאטרון והקולנוע
קטגוריה:בודפשט: אישים
קטגוריה:יהדות בודפשט
קטגוריה:הונגרים שנולדו ב-1934
קטגוריה:הונגרים שנפטרו ב-2025
לשנצטומאי

**לשנצטומאי** (בהונגרית: **Lesencetomaj**) הוא כפר קטן במחוז וספרם שבמרכז הונגריה.
כמו כפרים רבים באירופה גם בלשנצטומאי מספר התושבים נמצא בירידה. כך, בשנת 1990 חיו בכפר 1,109 תושבים, ובשנת 2020 רק 1,082 תושבים.

## יהודי לשנצטומאי
בלשנצטומאי חיו יהודים בתקופות זמן שונות.

## קישורים חיצוניים

*  

## הערות שוליים

קטגוריה:הונגריה: כפרים
בית הכנסת בגבעת דוליס

**בית הכנסת של גבעת דוליס** (באנגלית: **Dollis Hill Synagogue**) הוא בית כנסת יהודי אורתודוקסי לשעבר בגבעת דוליס, בלונדון.
## היסטוריה
הקהילה התכנסה לראשונה בראשית המאה העשרים, לאחר עלייה בהגירה היהודית מאירופה ללונדון. הקהילה נפגשה לראשונה בבית פרטי, ולאחר מכן החלה לשכור אולמות של ישיבות בעקבות ריבוי המתפללים. בית הכנסת המקורי נבנה בשנת 1933 תמורת 1,400 לירות שטרלינג, אך הבית הכנסת היה קטן מדי ובפברואר 1937 החלה בנייתו של בניין גדול יותר.

בית הכנסת עוצב על ידי אוון ויליאמס, ששימש גם כאדריכל וגם כמהנדס בפרויקט, מבנה הבטון בן שתי הקומות תוכנן להכיל 324 גברים במפלס הקרקע ו-316 נשים בעזרת הנשים. תכנון בית הכנסת הציג שני דפוסי חלונות יוצאי דופן שנועדו להצביע על סמליות דתית יהודית: משושה, שוויליאמס התכוון להציע את מגן דוד, וקשת הפוכה, בהשראת צורת המנורה. למרות שהבניין הוקדש בשנת 1938 כחלק מק"ק כנסת ישראל, הקהילה הביעה מורת רוח מהמבנה המוגמר וויליאמס החזיר חלק מדמי התכנון שלו לנוכח חוסר שביעות רצון זה.

בינואר 1947 היה בית הכנסת אחד מכמה בתי כנסת בלונדון שהושחתו בתגובה לליל ההלקאות שבו הלקו לוחמי אצ"ל חיילים בריטים בארץ ישראל המנדטורית. ספרי קודש נהרסו על ידי קהל מתלהם וכתובות גרפיטי הנושאות את המסר "אתם מלקים, אנחנו שורפים" רוססו על הקיר.

ביוני 1993 בית הכנסת היה אחת משבע הקהילות הבריטיות שנקראו על ידי ק"ק כנסת ישראל כעל "גירעונות כרוניים". בתקופה זו מספר חברי הקהילה ירד ל-300 משפחות, כאשר מחצית מהקהילה מעל גיל 70. בפברואר 1995 נמכר הבניין למארגני בית הספר היסודי אביגדור הירש של רשת תורה תמימה. קהילת בית הכנסת העבירה את התפילות לבניין קטן יותר. לאחר מכן התפילות חזרו להתקיים בבניין בית הכנסת המקורי, שהפך לאולם בית הספר. ב-2011, ובעקבות שנים רבות של המשך הירידה במספר המתפללים, מנתה הקהילה כ-130 חברים, בעיקר מעל גיל 70, שבמקרים רבים כבר לא גרו קרוב לבית הכנסת; והקהילה, שכבר זמן מה לא קיימה תפילות מלבד בשבתות ובחגים, מצאה עצמה לא מסוגלת לגייס מניין קבוע. ביולי 2011 התקבלה ההחלטה לפרק את הקהילה באופן רשמי.

הבניין הוא כעת חלק מבית הספר היסודי "תורה תמימה".

## קישורים חיצוניים

* בית הכנסת של דוליס היל, בקהילות ורשומות יהודיות - בריטניה, 24 בנובמבר 2010

## הערות שוליים

קטגוריה:לונדון: בתי כנסת
פיליפוס הראשון

**פִילִיפּוּס הָרִאשׁוֹן פִילָדלְפוּס** (ביוונית עתיקה: **Φίλιππος Α΄ Φιλάδελφος** פיליפוס משמעותו lover of horses) היה מלך הלניסטי של הממלכה הסלאוקית על סוריה בין כיבוש מזרח וצפון הממלכה מידי אחיו דמטריוס השלישי בתמיכת מיתרידטס השלישי, יורש הכס של האימפריה הפרתית בשנת 87 לפנה"ס לבין מותו המעורפל והלא ברור שלו בשנת 75 לפנה"ס, לאחר ניסיון לכבוש את דמשק מידיו של אנטיוכוס השנים עשר.

## ביוגרפיה
מאז תקופת שלטונו של אנטיוכוס השמיני הייתה הממלכה הסלאוקית מחולקת בין המזרח למערב (צדדים אלו כונו צפון; מזרח ודרום; מערב) ובין ענפים בשושלת הסלאוקית אשר טענו לכס.

הודות להשפעתה המדינית והפוליטית של מצרים התלמיית על הממלכה הסלאוקית, היה זה תלמי התשיעי, פרעה מצרים הגולה, אשר הסדיר את הירושה בפלג המזרחי של הממלכה. לפיו יהיה סלאוקוס השישי, בנו הבכור של אנטיוכוס, המלך הסלאוקי הראשי, בעוד דמטריוס השלישי (אחיו התאום של פיליפוס) ישלוט כמושל על רוב המזרח ויפעל ממרכז כוח בדמשק, בעוד פיליפוס ישלוט על חלקה משנית בצפון-מזרח הממלכה.

פועלו של אנטיוכוס העשירי מהמערב נגד האימפריה הפרתית הוא זה אשר הביא לבסוף לנפילתו בידי מיתרידטס השני, מלך פרתיה, ולאחר מותו השתמשו דמטריוס ופיליפוס בפרצת אי-הסדר של המערב בשביל לכבוש את אנטיוכיה, להשיג חוף אל הים התיכון, ולנסות לסיים את מלחמת האזרחים הפנימית.

היה זה לאחר לקיחת אנטיוכיה, שהברית בין דמטריוס ופיליפוס הסתיימה, והשניים החלו להתמודד ביניהם על הכתר. דמטריוס מיהר לקחת את היד העליונה והטיל מצור על חלב, בירת כוחו של פיליפוס אך בזכות יכולתו הדיפלומטית, פיליפוס איחד כוחות עם מיתרידטס השלישי, מלך פרתיה העתידי להביס את דמטריוס ולהסדיר עצמו כמלך הסלאוקי בעוד דמטריוס עצמו נלקח אל הבירה הפרתית בקטסיפון כ"פרס" על ניצחונם של הפרתים.
ממוזער|241x241 פיקסלים|סוריה הסלאוקית נכון לשיא שלטונו של פיליפוס הראשון.
בהמשך פיליפוס השליט את שלטונו על הצפון והוכר כראש בית סלאוקוס באנטיוכיה. כעת הפלג המערבי של אנטיוכוס העשירי לשעבר, נסג לדרום מזרח, לקח את דמשק והעביר ידיים לידי שלטונו של אנטיוכוס השנים עשר (אחד מאחיהם של דמטריוס השלישי ופיליפוס). פיליפוס שמר לאורך שלטונו על קשרים טובים עם ממלכת ארמניה העתיקה והמתחזקת אשר נשלטה בידי טיגראנס הגדול.

## מותו
לאחר נפילתו של אנטיוכוס השנים עשר במלחמה נגד ממלכת הנבטים מפטרה, יצא פיליפוס בניסיון לכבוש את דמשק ולאחד סופית את הממלכה הסלאוקית, בנקודה זאת בשנת 75 לפנה"ס הוא נעלם מהמפה ומספר הכתבים אודותיו אינם מתאימים אחד עם השני. ישנם שני סיפורים מרכזיים על סופו של פיליפוס:
* **בריחה לקיליקיה**: לפי תבליט אשר נמצא בעיר העתיקה אולה (דרום אסיה הקטנה): לאחר הפסד במערכה לכבוש את דמשק, פיליפוס נטש את הכתר וברח מכל סמכויותיו בבושת פנים אל קיליקיה. בעודו שם הוא נהרג עקב הכאוס אשר נוצר מתוך מלחמות מיתרידטס.
* **שלטון שלום ארוך**: לפי הטענה המרכזית השנייה, החוסר בכתוב מסמל כי פיליפוס המשיך את שלטונו בשלום והיה לשליט מוצלח לעוד שנים רבות עד פטירתו בסבה טובה. טענה זאת אשר טוענת כי שלטונו של פיליפוס הרחיב את השפעת הסלאוקים נתמך בהימצאות מטבעות עם פניו בדורה אירופוס.

## ראו גם
* דמטריוס השלישי
* מיתרידטס השני, מלך פרתיה
* טיגראנס הגדול

## קישורים חיצוניים

* פיליפוס הראשון, ליביוס
* A Revised Chronology for the Late Seleucids at Antioch

קטגוריה:בית סלאוקוס
קטגוריה:הממלכה הסלאוקית
קטגוריה:סוריה: היסטוריה
קטגוריה:אישים שחיו במאה ה-1 לפנה"ס
מה אתה רוצה?

"**מה אתה רוצה?**" הוא סינגל שהוקלט על ידי הזמרת הישראלית אלה לי להב. השיר יצא לאור ב-15 בנובמבר 2020, על ידי חברת התקליטים טדי הפקות.

## רקע וכתיבה
ב-28 באוקטובר 2020 הוכרז כי להב מצלמת קליפ חדש, ונחשף שם השיר ותאריך צאתו. השיר נכתב והולחן על ידי איתי שמעוני והופק על ידי ינון יהל, והוא בסגנון אלקטרופופ. בשיר פונה הדוברת אל המאהב שלה, שאינו בטוח מה הוא רוצה ממנה, ואף מבצעת חיקוי להתנהגותו בהוק של השיר.

## וידאו קליפ
הווידאו קליפ הנלווה לשיר פורסם בערוץ היוטיוב של להב בסמוך לצאת הסינגל עצמו ובוים על ידי רומן בוצ'אצקי, בדומה לקליפ של הלהיט "זוט עני". בתחילת הקליפ, נראית להב מול מחשב של חברת דל, שאף העניקה חסות לקליפ, בתוך חדר אוכל, ומסביבה אנשים הרוקדים לקצב השיר. בהמשך, נראית להב במקומות נוספים, בהם מזרקת מים וסירה. הקליפ מסוגנן בצבע הוורוד.

נכון לאוגוסט 2023, מונה הצפיות של הקליפ עומד על כ-9.8 מיליון צפיות.

## ביקורת
נדב מנוחין מוואלה! NEWS העניק לשיר ביקורת מעורבת, תוך התייחסות למילותיו ולהפקתו, ואמר כי "מה שעושה את השיר הוא כמובן הפזמון המופרך 'מאמי אני לא יודע מה אני רוצה', חיקוי של איזה בן זוג טיפש ומבולבל, במין דיבור סתום, מלווה בגלגול עיניים מתבקש. זה צעד יוצא דופן: קשה להיזכר בשיר מיינסטרים שכלל חיקוי, לפחות בשנים האחרונות". דודי פטימר ממעריב אונליין ציין כי אינו מתחבר לסגנונו המוזיקלי של השיר, אך "קשה להתעלם מהעובדה שהוא מציג פופ חדשני, עכשווי, קשה לעיכול אבל קליט וחמוד ומציג את כל הוייב והדנ"א שלה, ולאותה כנות ואמירה מוזיקלית אישית וייחודית אני יכול להתחבר בקלות". רועי הכהן ממאקו טען כי "הטקסט המשעשע והצלילים הלא שגרתיים עדיין פה כדי לתפוס את האוזן, אבל נדמה שאלה לי מצאה בשיר החדש שלה את נקודת האמצע המושלמת בין הייחודיות שהיא מביאה איתה לבין הנוסחה הבטוחה ללהיט פופ ישראלי מוצלח ומצליח".

## הצלחה
השיר צבר כ-89 אלף השמעות ברשת הזרמת המדיה ספוטיפיי תוך כשבוע, והגיע למקום ה-19 במצעד שירי הספוטיפיי השבועי הישראלי. שבוע לאחר מכן, הגיע השיר בשיאו למקום החמישי, תוך שצבר כ-137,825 השמעות באותו השבוע. בנוסף, הגיע השיר היישר אל המקום הראשון במצעד השבועי של מדיה פורסט, ואל המקום השני במצעד הרשמי של גלגלצ.

## מיקומי שיא

## היסטוריית יציאות לאור

## קישורים חיצוניים

* לדף השיר באתר הספרייה הלאומית

## הערות שוליים

קטגוריה:שירי אלה לי להב
קטגוריה:שירים בעברית
קטגוריה:שירי אלקטרופופ
קטגוריה:שירים שנכתבו על ידי איתי שמעוני
קטגוריה:שירים שהופקו על ידי ינון יהל
קטגוריה:וידאו קליפים שבוימו על ידי רומן בוצ'אצקי
קטגוריה:סינגלים שהגיעו למקום הראשון במצעד העברי של מדיה פורסט
קנגנתסיה

**קנגנתסיה** (שם מדעי: *Caenagnathasia*; מילולית: "לסת אחרונה מאסיה") הוא סוג של דינוזאור תרופוד ממשפחת הקנגנתיים. הוא חי במשך הטורון שבקרטיקון לפני 90 מיליון שנה מזמננו. הסוג הוגדר ב-1994 בידי החוקר פיליפ קורי והוא כלל מין יחיד - *Caenagnathasia martinsoni*. המאובנים התגלו באוזבקיסטן והתגלו רק שני ממצאים של הדינוזאור, אשר כללו שרידי לסת תחתונה, חוליות בודדות ועצם ירך.
## מאפיינים
דינוזאור זה הזכיר במראהו את האובירפטור ממונגוליה, אך השתייך למשפחה נפרדת והוא נחשב לאחד מראשוני הדינוזאורים במשפחתו, שהתקיימה בקרטיקון העליון. הוא היה קטן ביותר, מבין הקטנים ביותר מהדינוזאורים האובירפטורוזאורים עם גולגולת מוגבהת באורך 7.6 סנטימטרים. אורך הגוף הוערך ב-0.6 מטר ומשקלו ב-1.4 קילוגרם בלבד. הוא היה בעל צוואר ארוך, ראש קטן ומקור נוקשה דומה למקור תוכי שבתוכו שיניים קטנות מעטות בקדמת הלסת. הדינוזאור בדומה לקרוביו היה מכוסה נוצות על גפיו הארוכות.

אורח חייו הזכיר מעט יען או עוף קרקעי אחר ואולי הוא חי בחבורות קטנות לאורך המדבר של אוזבקיסטן. הוא היה אוכל כל שניזון הן מצמחייה והן מטרף קטן כמו חרקים או זוחלים קטנים.

## קישורים חיצוניים

קטגוריה:בעלי חיים שתוארו ב-1994
קטגוריה:טקסונים שתוארו בידי פיליפ קורי
קטגוריה:קנגנתיים
קטגוריה:דינוזאורים שחיו בקרטיקון עליון באסיה
קטגוריה:מאובני טקסונים שתוארו ב-1994
הלילה עם לוסי וגורי

**הלילה עם לוסי וגורי** היא תוכנית אירוח לילית סאטירית בהנחיית לוסי איוב וגורי אלפי ששודרה בכאן 11 החל ממרץ 2020, בתקופת הקורונה. בתוכנית השתתפו אורחים שונים, בעיקר מתחום הבידור והמוזיקה.

## סקירה

## פרקים
### עונה 1

### עונה 2

## קישורים חיצוניים
* 

* פרקי התוכנית וקטעים ממנה, בערוץ היוטיוב של כאן 11

קטגוריה:תוכניות טלוויזיה סאטיריות ישראליות
קטגוריה:תוכניות טלוויזיה ישראליות שעלו לשידור בשנת 2020
קטגוריה:כאן 11: תוכניות וסדרות
קטגוריה:זוכי פרס האקדמיה לטלוויזיה: תוכניות וסדרות
קטגוריה:גורי אלפי
מייגן ברנן

**מייגן ג'יין ברנן** (באנגלית: **Megan Jane Brennan**; נולדה ב-1961) היא אשת ממשל אמריקאית שכיהנה כמנהלת הכללי של דואר ארצות הברית. ברנן היא האדם ה-74 שכיהנה בתפקיד והאישה הראשונה והיחידה עד כה בתפקיד.
## ראשית חייה
מייגן ברנן נולדה בפוטסוויל, פנסילבניה, למשפחה ממוצא אירי של שבעה ילדים ולמדה בבית ספר תיכון קתולי מקומי, בו היא בלטה בנבחרות הסופטבול והכדורסל של בית ספרה וב-1978 היא השתתפה באליפות המדינה בכדורסל. לאחר סיום לימודיה ב-1980 היא למדה בקולג' אימצ'ולצטה שליד פילדלפיה, שם סיימה ב-1984 תואר שני בהיסטוריה. ב-2003 סיימה ברנן לימודי תואר שני במנהל עסקים בבית הספר למנהל עסקים על שם סלואן של המכון הטכנולוגי של מסצ'וסטס.
## קריירה
ברנן החלה ב-1986 את הקריירה שלה בשירות הדואר של ארצות הברית כדוורית בלנקסטר, פנסילבניה. היא המשיכה כמפקחת איסוף וחלוקה, כמנהלת מתקני המיון ברידינג ובמחוז ליהיי שבפנסילבניה וכמנהלת המחוז בספרינגפילד, מסצ'וסטס.

היא פרשה לשנה מהשירות לטובת לימודים בבית הספר למנהל עסקים על שם סלואן של המכון הטכנולוגי של מסצ'וסטס. לאחר סיום חופשת לימודים זו היא שימשה כמנהלת תמיכת השטח וההטמעה וכמנהלת מבצעי הסיוע לאזור הצפון-מזרחי. במאי 2005 היא מונתה כסגנית הנשיא לאזור צפון-מזרח, ובתפקיד זה היא תיאמה וניהלה את תהליכי המיון, החלוקה והתעבורה של האזור. לאחר מכן היא מונתה כסגנית הנשיא לתפעול באזור המזרחי, תפקיד בו היא הייתה אחראית על התפעול בפנסילבניה, אוהיו, וירג'יניה המערבית, דלאוור, קנטקי, מרכז ודרום ניו ג'רזי, מערב מדינת ניו יורק וחלקים מווירג'יניה ומאינדיאנה. בדצמבר 2010 היא מונתה כמנהלת התפעול הראשית וכסגנית הנשיא של שירות הדואר. ב-2012 היא עמדה בראש תהליך לסגירת מרכזי מיון ידניים על רקע קיצוצים בתקציב שבוצעו על רקע ירידת נפח הדואר ומחויבות של שירות הדואר לתשלומים לגמלאי השירות על פי חוק.

ב-14 בנובמבר 2014 בחרה מועצת המנהלים של שירות הדואר בברנן כמנהלת הכללית של דואר ארצות הברית במקומו של פטריק דונהו, שפרש בפברואר 2015. בכך הייתה ברנן לאישה הראשונה בתפקיד.

במאי 2018 דווח בוושינגטון פוסט שהנשיא דונלד טראמפ דחק בה באופן אישי להכפיל את התעריפים המשולמים על ידי אמזון וחברות אחרות.

ב-16 באוקטובר 2019 הודיע ברנן שהיא תסיים את כהונתה כמנהל הכללית של הדואר עם תום תקופת כהונתה המלאה בת חמש השנים. עם זאת, בינואר 2020 הוארכה כהונתה עד למציאת מחליף. היא סיימה את כהונתה ב-15 ביוני אותה שנה והוחלפה בלואיס דג'וי.
## משפחה
אחיה של ברנן עבד גם הוא בשירות הדואר בעיר הולדתם עד למותו ב-2013.

## קישורים חיצוניים

## הערות שוליים

קטגוריה:המנהלים הכלליים של דואר ארצות הברית
קטגוריה:בוגרות המכון הטכנולוגי של מסצ'וסטס
קטגוריה:בוגרי המכון הטכנולוגי של מסצ'וסטס
קטגוריה:מנכ"ליות אמריקאיות
קטגוריה:אמריקאיות שנולדו ב-1961
קטגוריה:אמריקאים שנולדו ב-1961
הר מישודאגי

**הר מישודאגי** (באזרית: **Mişo dağı**, בפרסית: **میشوداغی**) הוא רכס הרים במחוז מזרח אזרבייג'ן שבאיראן. הוא ממוקם בין הערים תסוג', מרנד, ושבסתר. להר מישודאגי מספר פסגות ובהן: "עלי עלמדאר" (הפסגה הגבוהה ביותר 3,155 מ'), "פלכ", "כוסא-באבא" ו"אוזון ינל". אתר הסקי "יאם" ממוקם למרגלות הגבעות הצפוניות של מישודאגי.

## קישורים חיצוניים

## הערות שוליים

קטגוריה:אטרקציות תיירותיות
קטגוריה:הרים
קטגוריה:מזרח אזרבייג'ן